Ledecký, Vladimír, poslanec NR SR (2022-10-19):
Vážené pani poslankyne, vážení páni poslanci, ja len krátko konštatujem, že rovnako ako vy, pán minister, oslovil som niekoľko okresných úradov práce a zisťoval som, aký návrh majú k tejto novele. Tak áno, potvrdili mi, že táto novela vlastne vychádza z praxe, že aktívne sa na nej podieľali, že všetko, čo ten život priniesol pri realizácii toho zákona, tak vlastne má byť tam. Mňa na tejto novele zaujali tri veci. Taká najdôležitejšia vec možno, čo v tomto zákone je, tak je úprava menších obecných služieb. Doteraz to bola nárokovateľná záležitosť, teraz to nárokovateľná záležitosť nebude. Beriem to ako pozitívne v tomto zákone a to je kvôli tomu, lebo určite tí, ktorí žijeme v tomto regióne, tak vieme, že tie menšie obecné služby a následne aj tí, ktorí ich vykonávajú, berú príspevky na aktivačnú činnosť na tieto služby, tak nie vo všetkých, ale v niektorých obciach sa to, sa to využíva tak, že pokiaľ je v obci jedna obecná budova a žiadne iné, tak ja si neviem predstaviť, čo tam tie stovky ľudí na tých aktivačných prácach robia. Teda tá efektivita je veľmi nízka. A dneska to funguje tak, že pokiaľ ten starosta alebo primátor si podal žiadosť na akýkoľvek počet tých aktivačných pracovníkov, tak štát mu ich financoval a tá činnosť bola veľmi biedna, keď vôbec chodili do práce alebo keď vôbec chodili na tú aktivačnú činnosť. Čo je dobré, čo sa v tom zákone takisto mení, je snáď to, že my máme ľudí, ktorých sme 20 rokov nepretržite a možno s malými prestávkami aktivizovali a oni vlastne boli tak zaktivizovaní, že sa ich ten status dlhodobého, dlhodobého nezamestnaného nezmenil. A ja si myslím, že keď 20 rokov sme mali priestor aktivizovať tým, že zberajú odpadky po obci alebo po meste, lebo, lebo povedzme si to napriamo, že väčšina týchto aktivačných prác bola o odberaní odpadkov a o čistení, a neviem, aké zručnosti títo ľudia tam nadobudnú, ale dobre. Takže asi veľký efekt to nemalo a som rád, že sa dneska na to bude pozerať tak, že výbor zamestnanosti posúdi tam, kde tie aktivačné práce sú naozaj potrebné, kde sa efektívne využívajú, tam pridelí ten, tých, ten badžet alebo ten rozpočet na týchto ľudí viacej, a tam, kde vidí, že je to neefektívne, tak tam, samozrejme, samozrejme, bude zvažovať. Takže to je jedna vec. Ja som sa pozrel aj, ako súvisí vlastne táto zmena s paragraf... alebo so zákonom o hmotnej núdzi, ktorý veľmi blízko súvisí, a niektoré veci buď sa tam bijú, alebo, alebo nejakým spôsobom nie sú v súlade. Ja ešte to preverujem alebo na tom pracujem a potom asi v druhom čítaní by som k tomu možno podal nejaký pozmeňujúci návrh. Ďalší bod, ktorý, ktorý v tom zákone je, je vyrovnávanie príspevkov v jednotlivých okresoch s tým, že tie príspevky sa vlastne vyrovnávajú nie smerom dole, ale smerom hore. Viem, že bola akási veľká neistota v tom, že tie príspevky sa stále menili. Tie úrady práce sú aj v niekoľkých okresoch, napr. v okrese Poprad a Levoča, je Okresný úrad v Poprade a mal dva tie sumy, čiže, čiže toto takisto vnímam pozitívne, že sa to zjednotí, aj keď asi najviac na tom získa mesto Bratislava, ktorá doteraz tieto príspevky, tieto príspevky v niektorých tých opatreniach nemala, ale ja si myslím, že je to v poriadku. Veľká diskusia o tomto zákone nie je, ale pevne verím, že po prvom čítaní, predpokladám, že sa to schváli, tak v tom druhom čítaní sa na to bližšie pozrieme a naozaj ten zákon ešte možno troška sa vylepší. Ďakujem pekne.